
Γραμματεία για συνδρομές και πολυχώρος για το παζάρι της Κοινο_Τοπίας λειτουργούν κανονικά. Αναβολή δραστηριοτήτων με συναθροίσεις

Μετά τις αρνητικές για την περιοχή μας εξελίξεις λόγω Covid-19 και τη λήψη περιοριστικών μέτρων για τις συναθροίσεις αναβάλλονται οι δημοσιοποιηθείσες δραστηριότητες της οργάνωσης και παγώνουν οι σχεδιασθείσες μέχρι νεωτέρας. 
Η γραμματεία στον πολυχώρο της Κοινο_Τοπίας (Καραϊσκάκη 153, ισόγειο, μεταξύ Πατρέως και Γεροκωστοπούλου) θα λειτουργεί κανονικά Δευτέρα, Τρίτη, Τετάρτη 11πμ-2μμ και Πέμπτη, Παρασκευή 7-9μμ και θα σας περιμένει
· Για την εξυπηρέτηση των μελών και φίλων που θέλουν να καταθέσουν τη συνδρομή-δωρεά τους και την οποία τόσο έχει ανάγκη η Κοινο_Τοπία αυτή την περίοδο των ισχνών αγελάδων…
· Για τη συγκέντρωση υλικού για πληγέντες από την κακοκαιρία ‘’Ιανός’’ που ήδη υλοποιείται.
	Η βοήθεια θα προωθηθεί πρωτευόντως στην περιοχή της Καρδίτσας όπου υπάρχει ο μεγαλύτερος αριθμός των πληγέντων (σε συνεργασία με το Δήμο και τοπικούς φορείς) και δευτερευόντως σε άλλες περιοχές (Ιόνια νησιά) που έχουν πάθει καταστροφές. Λόγω του επείγοντος η συγκέντρωση υλικού πρέπει να γίνει άμεσα και γι αυτό όσοι φίλοι μπορούν να συνδράμουν παρακαλούνται να φέρουν τα παρακάτω αναλώσιμα συσκευασμένα στον πολυχώρο της Κοινο_Τοπίας. Λάδι, γάλα εβαπορέ, καφέ, όσπρια, ρύζι, δημητριακά, ξηρούς καρπούς καθώς και είδη ατομικής υγιεινής και προστασίας αφρόλουτρα, σαμπουάν, σαπούνια, αντισηπτικά, μάσκες, οδοντόπαστες-οδοντόκρεμες, είδη ξυρίσματος, σερβιέτες. 
Παρά το ότι η αποστολή των ειδών θα γίνει δωρεάν θα ήταν πρακτικότερο η βοήθεια να έχει οικονομικό χαρακτήρα (καταθέτοντας ένα ποσό στην Κοινο_Τοπία για το σκοπό αυτό) και τα είδη να αγοραστούν στις πληγείσες περιοχές α) σε οικονομικότερες τιμές λόγω ποσότητας και β) γιατί έτσι τονώνεται η τοπική αγορά η οποία σε αυτές τις περιπτώσεις έχει καταρρεύσει.
Τέλος στο παζάρι ενίσχυσης της Κοινο_Τοπίας που λειτουργεί στον πολυχώρο τις ώρες γραμματείας θα βρείτε εκατοντάδες βιβλία όλων των ειδών κυρίως αχρησιμοποίητα, χειροποίητα κοσμήματα και καρφίτσες, περίτεχνα ζωγραφισμένες κολοκύθες, χειροποίητα αντικείμενα decoupage, έργα τέχνης από πηλό, χειροποίητα γλυκίσματα και βρώσιμα (πάστα φλώρα, κριτσίνια, γλυκά κουταλιού, μαρμελάδες κ.α.) την Πατρινή μπύρα Toul's, βιολογικούς χυμούς ροδιού και αλόης, χειροποίητα αντικείμενα και κοσμήματα από τη φυλή των Καλάς, έργα παραδοσιακής τέχνης από Μεξικό και Πακιστάν, cd και dvd, κονκάρδες, διακοσμητικά, ενθύμια Πολιτιστικής 2006, ζωγραφικά έργα, γκραβούρες κ.α. 
Η λειτουργία της γραμματείας και του παζαριού διέπονται από τις κατευθυντήριες οδηγίες που έχουν δοθεί από τον Εθνικό Οργανισμό Δημόσιας Υγείας (ΕΟΔΥ).
Για κάθε πληροφορία – διευκρίνιση για τα παραπάνω παρακαλούμε επικοινωνήστε στο 2610.622250 ώρες γραμματείας και στο 2610.277171 τις υπόλοιπες ώρες, όπως επίσης στο fb Κοινο_Τοπία και στο info@koinotopia.gr

